[pic] | AZ EURÓPAI KÖZÖSSÉGEK BIZOTTSÁGA |

Brüsszel, 30.8.2006

SEC(2006) 1022

A BIZOTTSÁG SZOLGÁLATAINAK MUNKADOKUMENTUMA

„A kormányzás szerepe a fejlesztési politikával kapcsolatos európai konszenzusban: összehangolt megközelítés az Európai Unióban” című közlemény hatásvizsgálatának összefoglalása {COM(2006) 421 végleges){SEC(2006) 1020}{SEC(2006) 1021}

ÖSSZEFOGLALÁS

A kormányzás prioritássá vált számos adományozó fejlesztési politikájában és együttműködési programjában. A partnerországok fejlesztési stratégiái nagy részének középpontjában áll. A támogatási költségvetés növekedésével, a nemzetközi támogatások hatékonyságát biztosító kötelezettségvállalásokkal, a növekvő gazdasági és pénzügyi egymásra utaltsággal és a millenniumi fejlesztési célkitűzések fényében alapvető fontosságú, hogy a fejlődő országokban az állampolgárok és a nemzetközi közösség elvárásait teljesítő megfelelő kormányzás vagy „helyes kormányzás” jöjjön létre.

Az EU-nak fokozatosan állást kell foglalnia a kormányzással kapcsolatos nemzetközi vitában. E célból a Bizottság felkéri a tagállamokat, hogy fogadjanak el közös elveket, és támogassanak két működési javaslatot a következő témákban: a kormányzás mint szempont beépítése az Afrikával, a Karib- és a csendes-óceáni térség országaival folytatott együttműködés programozásába, illetve speciális támogatás a Tanács 2005. december 19-i, az EU Afrika-stratégiájáról szóló következtetéseiben bejelentett afrikai mechanizmusoknak.

E hatásvizsgálatban a Bizottság három lehetséges forgatókönyvet vizsgál meg: i. „változások nélküli” forgatókönyv, amelynek keretében a Bizottság csupán a javaslatait hajtaná végre, miután a komitológia szabályainak megfelelően tájékoztatta a tagállamokat, ii. olyan forgatókönyv, amelynek keretében a Bizottság pontosan és a kormányzás jelenlegi állapotáról szóló politikai dokumentum elkészítése nélkül támogatná a tagállamokkal összehangolt fellépéseket a két tervezett fellépési területen, iii. olyan forgatókönyv, amelynek keretében a Bizottság megalapozná a kormányzás összehangolt megközelítését a fejlesztési együttműködésben egy közlemény előterjesztésével, amely tartalmazza a politikai elveket, bejelenti az AKCS-országokkal és Afrikával folytatott kapcsolatok keretében zajló konkrét kezdeményezések végrehajtását (kormányzás az AKCS-országokra vonatkozó programozásban és az afrikai kölcsönös értékelési mechanizmus támogatása) és ismerteti a Közösség demokratikus kormányzással kapcsolatos megközelítését a többi fejlődő országban.

Az eredményesség, a hatékonyság és a következetesség miatt a Bizottság a harmadik lehetőséget tartja a legjobbnak.

A fellépés jellegét figyelembe véve nehéz számszerűsíteni a kezdeményezés kormányzásra gyakorolt hatását. Ugyanakkor megítélésünk szerint az e politikai keretben végrehajtott fellépések növelik az Unió következetességét a demokratikus kormányzás folyamatainak nyújtott támogatásban a fejlesztési együttműködés területén és ösztönzőleg hatnak a partnerországokra, ezzel is hozzájárulva a millenniumi fejlesztési célkitűzések megvalósításához.

A közlemény működési részének keretében végrehajtott műveletekről nyomon követés és értékelés készül, hogy elemezzék a partnerországok demokratikus kormányzási folyamatainak eredményeit, valamint az Unió megközelítésének és a reformprogramoknak nyújtott támogatásának következetességét.